1. ปัจจัยความเสี่ยง

  1.1 ความเสี่ยงเกี่ยวกับการผลิต

  1.1.1 ความเสี่ยงจากการจัดหาวัตถุดิบ

 บริษัทฯ เป็นผู้ผลิตและผู้จำหน่ายผลิตภัณฑ์แผ่นพลาสติก โดยมีผลิตภัณฑ์หลักได้แก่ แผ่นอะคริลิคทั้งระบบหล่อแบบ (Casting System) และระบบรีด (Extrusion System) แผ่นเอบีเอส แผ่นไฮอิมแพ็ค แผ่นพลาสติกลูกฟูก (PP Profile) ทั้งในประเทศและต่างประเทศ โดยวัตถุดิบหลักที่ใช้ในการผลิต ได้แก่น้ำยา MMA (Methly Methacrylate Monomer) เม็ดพลาสติก PMMA (Poly Methly Methacrylate) เม็ดพลาสติกชนิด ABS (Acrylonitrile Butadiene Styrene) และเม็ดพลาสติกชนิด HIPS (High Impact Polystyrene) และเม็ดพลาสติกประเภทอื่นๆ

ในปี พ.ศ.2546 บริษัทฯ มียอดขายแผ่นอะคริลิคเท่ากับ 545 ล้านบาท คิดเป็นร้อยละ 59.04 ของยอดขายรวม โดยมีต้นทุนของวัตถุดิบหลักได้แก่ น้ำยา MMA คิดเป็นร้อยละ 77.28 ของต้นทุนผลิตแผ่นอะคริลิค ซึ่งในปี พ.ศ.2546 บริษัทฯ ซื้อน้ำยา MMA จาก TMMA (บริษัท ไทยเอ็มเอ็มเอ จำกัด) คิดเป็นร้อยละ 86.07 ของปริมาณที่ใช้ในการผลิตทั้งหมด ในด้านการจัดหาวัตถุดิบดังกล่าว บริษัทฯ ได้ลดความเสี่ยงด้วยการทำข้อตกลงกับ TMMA ผ่านเครือข่ายของกลุ่มบริษัท Lucite International ซึ่งเป็นผู้ถือหุ้นใหญ่ของบริษัทฯ และเป็นผู้ผลิตน้ำยา MMA รายใหญ่ที่สุดของโลก ในการกำหนดปริมาณการจัดส่งวัตถุดิบให้กับบริษัทฯ ตามปริมาณที่ได้ตกลงกันเป็นรายปี อย่างไรก็ตาม ในกรณีที่บริษัทฯ ต้องการใช้วัตถุดิบดังกล่าวมากกว่าที่ตกลงกันไว้แล้ว บริษัทฯ ก็สามารถหาซื้อเพิ่มได้ทั้งจากผู้ผลิตดังกล่าว หรือสามารถสั่งนำเข้าจากกลุ่มบริษัท Lucite International ได้โดยตรง 

  1.1.2 ความเสี่ยงด้านราคาวัตถุดิบ

เช่นเดียวกันกับวัตถุดิบของผลิตภัณฑ์พลาสติกอื่นๆ ราคาของน้ำยา MMA
ขึ้นอยู่กับความต้องการของตลาดโลกและความผันผวนของอุตสาหกรรมปิโตรเคมีในแต่ละช่วงเวลา
ซึ่งในปีที่ผ่านมาราคาของน้ำยา MMA มีการปรับตัวสูงขึ้นมาโดยตลอดตั้งแต่ต้นปีจนมาทรงตัวที่ปลายปี
ซึ่งตรงกันข้ามกับราคาขายผลิตภัณฑ์แผ่นอะคริลิคทั้งในและต่างประเทศไม่สามารถปรับเพิ่มขึ้นได้ตามราคาวัตถุดิบ
ทั้งนี้เป็นเพราะภาวะการแข่งขันที่รุนแรงจากผู้ผลิตรายอื่นทั้งในและต่างประเทศ ส่งผลให้บริษัทฯ
มีผลประกอบการจากการผลิตและจำหน่ายแผ่นอะคริลิคลดลง
ซึ่งในการรองรับความเสี่ยงของผลกระทบดังกล่าว บริษัทฯ
ได้กำหนดแผนระยะยาวในการเพิ่มขีดความสามารถในการแข่งขันพร้อมกับวางมาตรการในการเพิ่มผลกำไรของผลิตภัณฑ์ดังกล่าวด้วยการพัฒนาคุณภาพของแผ่นให้มีมาตรฐานเทียบเท่าแผ่นอะคริลิคของ
Perspex ซึ่งเป็นมาตรฐานสากลที่กำหนดโดยกลุ่มบริษัท Lucite International
พร้อมกับการขยายช่องทางจำหน่ายสู่ต่างประเทศที่เน้นความสำคัญของคุณภาพแผ่นอะคริลิค
นอกจากนี้บริษัทฯ ยังได้รับการถ่ายทอดเทคโนโลยีจากกลุ่มบริษัท Lucite International
ในด้านการผลิตแผ่นอะคริลิคเกรดพิเศษและมีมูลค่าเพิ่มขึ้น
ซึ่งในระยะกลางและระยะยาวจะสามารถทำให้ผลกำไรโดยรวมของการผลิตและจำหน่ายแผ่นอะคริลิคของบริษัทฯ
สูงขึ้นและลดความกดดันจากการแข่งขันด้านราคาจากผู้ผลิตรายอื่นไปได้ระดับหนึ่ง

สำหรับการเพิ่มขึ้นของราคาเม็ดพลาสติกซึ่งเป็นวัตถุดิบสำหรับผลิตแผ่นเอบีเอส แผ่นไฮอิมแพ็ค
และแผ่นพลาสติกลูกฟูก บริษัทฯ
เห็นว่าการเพิ่มขึ้นดังกล่าวจะไม่ส่งกระทบต่อความสามารถในการทำกำไรของบริษัทฯ มากนัก
เนื่องจากบริษัทฯ สามารถตั้งราคาขายแผ่นเอบีเอสและแผ่นไฮอิมแพ็ค ด้วยวิธีต้นทุนบวกกำไร
(Cost-Plus Pricing) ดังนั้นหากราคาเม็ดพลาสติกเพิ่มขึ้น บริษัทฯ
ก็สามารถปรับราคาขายสูงขึ้นตามสัดส่วนต้นทุนที่เพิ่มขึ้นด้วย

1.2 ความเสี่ยงในการประกอบธุรกิจ

1.2.1 ความเสี่ยงด้านคู่แข่งใหม่

ถึงแม้ว่าการลงทุนในการเปิดโรงงานผลิตแผ่นอะคริลิคและแผ่นพลาสติกในประเภทเดียวกันกับที่บริษัทฯ ดำเนินการอยู่จัดว่าไม่สูงมากนัก ซึ่งโดยหลักการแล้วอาจส่งผลให้มีคู่แข่งใหม่หรือการเพิ่มกำลังการผลิตจากรายเดิมมากขึ้น หรือลูกค้าที่ซื้อสินค้าจากบริษัทฯ ในปริมาณมากอาจเปิดโรงงานผลิตสินค้าดังกล่าวได้ก็ตาม แต่บริษัทฯ เชื่อว่าโอกาสที่จะมีคู่แข่งรายใหม่หรือลูกค้าหันมาผลิตสินค้าเองแทนการซื้อผ่านบริษัทฯ จะมีไม่มากนัก เนื่องจากปัจจุบันภาวะการแข่งขันทั้งในและต่างประเทศ โดยเฉพาะในภูมิภาคจัดว่าอยู่ในเกณฑ์สูงมาก และผลตอบแทนในด้านการลงทุนก็อยู่ในเกณฑ์ไม่น่าสนใจมากนัก โดยเฉพาะต่อผู้ประกอบการรายใหม่ อีกทั้งความเสี่ยงในด้านแหล่งวัตถุดิบและราคาผันผวนของวัตถุดิบก็นับเป็นอุปสรรคอย่างหนึ่งของผู้ผลิตรายใหม่ โดยเฉพาะรายย่อยในการเข้ามาดำเนินการธุรกิจดังกล่าวได้ 

1.2.2 ความเสี่ยงจากอัตราการแลกเปลี่ยนเงินตราต่างประเทศ

  บริษัท ฯ ต้องเผชิญกับความเสี่ยงจากอัตราแลกเปลี่ยนที่เกิดจากการนำเข้าวัตถุดิบ
  และรายได้จากการขาย ซึ่งมี

บางส่วนที่เป็นเงินตราต่างประเทศ
ผู้บริหารได้ใช้กลยุทธ์ในการป้องกันความเสี่ยงเพื่อลดความไม่แน่นอนของกระแส

เงินสดในอนาคตที่เกิดจากการเปลี่ยนแปลงของอัตราแลกเปลี่ยนโดยการเปิดบัญชีเงินฝากในสกุลเงินตราต่างประเทศ
เพื่อฝากเงินที่ได้รับจากรายได้ที่เป็นเงินตราต่างประเทศและนำเงินส่วนนี้มาชำระค่าสินค้า
และใช้เครื่องมืออนุพันธ์ทางการเงิน เช่น สัญญาอัตราแลกเปลี่ยนเงินตราต่างประเทศล่วงหน้า

  1.3 ความเสี่ยงด้านการบริหารจัดการ

  1..3.1 ความเสี่ยงจากการซื้อสินค้าจากผู้ถือหุ้นรายใหญ่

ในปี พ.ศ.2546 บริษัทฯ ซื้อน้ำยา MMA จากกลุ่มบริษัท Lucite International
ซึ่งเป็นผู้ถือหุ้นรายใหญ่ของบริษัทฯ จำนวน 65.03 ล้านบาท หรือคิดเป็นเพียงร้อยละ 13.29
ของมูลค่าการจัดซื้อวัตถุดิบทั้งหมดในปีที่ผ่านมา
ซึ่งจะเห็นได้ว่าการจัดซื้อวัตถุดิบดังกล่าวจากผู้ถือหุ้นรายใหญ่นี้เป็นการจัดซื้อเสริมในภาวะที่วัตถุดิบขาดแคลนและไม่สามารถจัดหาได้ในประเทศ
อันเกิดจากภาวะฉุกเฉินที่ผู้ผลิตน้ำยา MMA
ภายในประเทศไม่สามารถส่งมอบวัตถุดิบตามปริมาณที่ตกลงกันไว้
และไม่สามารถจัดหาในส่วนที่บริษัทฯ มีความต้องการใช้มากขึ้นในช่วงปลายปีที่ผ่านมา

  1.3.2 ความเสี่ยงจากการที่บริษัทฯ มีผู้ถือหุ้นรายใหญ่ถือหุ้น > 50%

ณ วันที่ 31 ธันวาคม พ.ศ.2546 กลุ่มบริษัท Lucite International บริษัท เอเชียติ๊ก
อะคริลิค จำกัด และบริษัท อี๊สเอเชียติ๊ก (ประเทศไทย) จำกัด (มหาชน) ถือหุ้นในบริษัทฯ ร้อยละ
72.32 ของจำนวนหุ้นที่จดทะเบียนและจำหน่ายได้แล้วทั้งหมดของบริษัทฯ
จึงทำให้กลุ่มผู้ถือหุ้นดังกล่าวสามารถควบคุมมติที่ประชุมผู้ถือหุ้นได้
ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับของบริษัทฯ กำหนดให้ต้องได้รับเสียง 3 ใน 4
ของที่ประชุมผู้ถือหุ้น อย่างไรก็ตาม
ในกรณีที่ผู้ถือหุ้นรายอื่นไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้
จึงทำให้มีความเสี่ยงที่การดำเนินงานของบริษัทฯ จะขึ้นอยู่กับการตัดสินใจของกลุ่มผู้ถือหุ้นใหญ่
อย่างไรก็ดีจะเห็นได้ว่า

คณะกรรมการบริษัท มีการบริหารกิจการแบบโปร่งใสและยึดถือจริยธรรมในการดำเนินธุรกิจตลอดมา
โดยยึดถือผลประโยชน์ของผู้ถือหุ้นทั้งหมด
พร้อมกำหนดวิสัยทัศน์ในการพัฒนาองค์กรให้มีการเติบโตขึ้นมาโดยตลอด